31976R0368
L 045/2
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 368/76 НА СЪВЕТА
от 16 февруари 1976 година
за изменение на Регламент (ЕИО) № 2771/75 по отношение на референтния период за изчисляване на таксата и на шлюзовата цена за яйца
СЪВЕТЪТ НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност и по-специално член 43 от него,
като взе предвид предложението на Комисията,
като взе предвид становището на Асамблеята (1),
като има предвид, че Регламент (ЕИО) № 2771/75 на Съвета от 29 октомври 1975 г. относно общата организация на пазара на яйца (2) съдържа система от такси върху вноса и от шлюзови цени, един от референтните компоненти на която се състои от цената на някои видове фуражно зърно на световния пазар;
като има предвид, че през последните години колебанията на цените на зърнените култури на световния пазар се засилиха чувствително; като има предвид, че се оказва, че вземането под внимание на цените на зърнените култури на световния пазар през шестте месеца, предшестващи тримесечието, през което се изчисляват таксата и шлюзовата цена, може да доведе до стойности, които не отразяват развитието на цените в страни, които не са членки; като има следователно предвид, че е целесъобразно да се актуализира основата за изчисляването, като се приеме референтен период от пет месеца, предшестващ месеца, през който се фиксират таксата и шлюзовата цена,
ПРИЕ НАСТОЯЩИЯ РЕГЛАМЕНТ:
Член 1
Текстът на член 4, параграф 1, буква а), трета алинея от Регламент (ЕИО) № 2771/75 се заменя със следното:
„Цените на фуражното зърно на световния пазар се определят на тримесечие на основата на цените на това зърно, установени през периода от пет месеца, който завършва един месец преди тримесечието, по отношение на което се изчислява въпросният компонент.“
Член 2
Текстът на член 7, параграф 2, втора алинея от Регламент (ЕИО) № 2771/75 се заменя със следното:
„Цената на количеството фуражно зърно се определя на тримесечие на основата на цените на същото зърно, установени на световния пазар през периода от пет месеца, който завършва един месец преди тримесечието, през което се фиксира шлюзовата цена.“
Член 3
Настоящият регламент влиза в сила на 1 май 1976 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 16 февруари 1976 година.